정조 12년 · 목
該曹啓言今初二日動駕時擊錚人順興私奴權乭原情以爲丙申年所謂德伊稱名女率其男卜三卜孫女卜娘等四口自賣於安東孥籍罪人道顯家寓接於渠上典所居村矣道顯家奴婢入於籍沒中時府使李謙鎮招致故上典徐昌載使之保授劫捧侤音矣翌年春德伊等四口逃躱其後庚子歲自官以奴卜三書於番布秩乃徵索於渠上典故具由訴官則時府使李正模審悉其冤狀成出頉下公文及其遞歸又出給奴卜孫頉下公文而該吏不爲磨勘侵責於渠上典家渠上典昌載已爲身死少上典明胤更訴則新府使朴宗原重治該色以更不侵責之意題給矣乙巳七月府使鄭持淳以卜孫名出送貢牌於渠上典明胤故渠上典訴其顚末則曰此事曖昧官已詳知云云更出物故公文使之磨勘矣丙午正月又無端捉囚渠上典文致以寺奴隱匿之罪旣無可驗之端則遂考出同名之德伊者推捉威脅劫捧侤音而乃其年歲之相左子女之不同昭然難掩持淳之妾男朴哥人使持淳之所親信醫生朴師賢密密送言曰不可無用情之路云渠上典以錢六十兩付之使納衙中則特釋渠上典此時渠班奴張先以寡女潛娶事自官勘罪充定使令則張先某夜逃走官又捉囚渠次上典永胤父子著枷屢月朴哥又使師賢傳語曰若不用情則張先未捉之前萬無出獄之期云故又給錢六十兩師賢來傳曰寺奴磨勘之際前納六十兩太少今納六十兩內五十兩則屬之前事十兩還爲出送云自是禍色層加又囚門長二人日日嚴責故渠上典又納錢百兩則自官卽日盡釋而自然其說大播持淳更伸前獄渠伯上典從兄弟一時推捉之際安東李致亨以德伊之上典持文劵辨白則持淳別生譎計捉致渠上典明胤妻邊衿得婢戒丹强謂之寺婢逃躱之德伊加鋸肩上嬿火臍中周牢杖問無所不至戒丹遂爲誣服然所謂寺婢德伊則有三子女戒丹則元無子女故又劫取他人子以充德伊之三子女戒丹等四口代把之後勒書上典家長侤音更爲保授而迫令着押隱匿二字挾書於侤音中踏印報營渠上典明胤依營題加刑十五度以隱匿之罪脅受侤音而抵死不服則持淳更加咆哮故渠次上典永胤痛哭代押遂成文案而又報營門永胤以使令張先逃亡之故勒成侤音而前後報營文書秘不出見同時照律永胤捧贖免配明胤松禾地遠配代充德伊三子女之時代把者英太卽金麟弼之婢子也麟弼持世傳文案呈辨則持淳不問是非連日嚴刑使吏書符同徐哥四字於侤音中劫使押署又捉渠季上典康胤以指囑麟弼之意欲捧侤音康胤呼冤則勒加以官庭發惡之罪報營嚴刑遠配於靈巖地康胤構罪時持淳欲使一鄕士民證之捉致鄕中知名之士三四人牢囚數日忽然放釋傳令一鄕使之齊會各其里書堂輪回杖康胤限死爲度云云鄕中士民不肯聽令則迫令鄕會勒定罰目遂以此報營移囚于豊基郡則郡守李太永論報營門曰寺奴隱匿極爲冤枉官庭唱惡云者非倡惡乃直言云云則監司鄭昌順責以失體又移囚于醴泉郡交承郡守林濬浩只依持淳指揮論報渠上典發明之言稱以發惡持淳受賂之事歸之師賢康胤照律遠配當初明察情實特爲頉下者旣有前府使李正模朴宗厚其後査官又有李太永洪元爕渠上典謫在絕域而七十歲老婦人無他可依伏乞聖明特使按覈其情實又使正模等證質使渠上典兄弟得以歸見老母云所供如此請上裁敎以誠如所訢前倅鄭持淳事極爲駭妄令本道道伯詳査仍具意見狀聞後稟處査官李正模朴宗厚李太永洪元爕等處自本曹發緘使之詳陳査決事實以聞又啓言正模時在羅州任所宗厚以爲明胤言其父生時屬公婢德伊保授後逃躱前府使李正模成給德伊所生頉下公文該吏今又侵責云故詳査委折則果非隱匿明是逃躱仍以依前勿侵之意仍爲題給云矣太永則以爲徐康胤招辭極口稱冤語逼土主故依所供報營則以所報之未瑩移定査官于醴泉故本事顚末未及詳査矣今此非倡惡乃直言等語卽其供辭而歸於渠供之結語實爲誣罔云元爕則以爲其文書浩汗積成卷軸有非倉卒考閱者欲爲取招則徐哥數人來待營門應問各人散在於豊基等地伊時査官皆難等待故監司令罷歸初未關査云矣請上裁敎以待査啓來到議處又啓言金川幼學崔敬周原情以爲渠父昌祚行本洞執綱之任松都居前判官韓有樞來寓洞里洞里居金仲曾世良之族也有夫女姑留本家有樞見其女色宣言爲子作妾旣納之後稱以多費錢財反以爲婢子使喚仲曾不勝其憤以有樞壓良爲賤之狀且以曾經濟州時率來妓妾放縱閭里之由呈訴本洞渠父卽爲退斥有樞之妓妾無限詬辱推其所志於渠父後有樞大有逞憾之心構捏松營多發校卒推捉渠父被囚松獄屢度嚴刑仍定配于三水府敺逐發送父子不得相別渠祖母年將九十氣息奄奄伏乞使渠父生還云矣請上裁敎以議處又啓言本曹徒流案中崔昌祚以金川土豪沮戲寓居人韓哥之田畓買賣逐送本土或稱有夫女改嫁或稱壓良爲賤誣告官庭罪定配則參以敬周原情一切相反昌祚旣是金川之民則自松營捉致發配有何別般委折而有難遙度請令本都守臣詳覈伊時事實論理啓聞後稟處允之又啓言今初六日幸行時擊錚人坡州幼學禹弘達原情以爲其父聖凖買得尹參判得雨坡州家垈矣尹參判作故後其子悌東以坡州田座居間斥賣之意言于渠父故使尹家奴居間斥賣於國來矣國來杖斃後國來打作差人趙台鼎以國來田畓無文記之故謄出字號第次卜數之時渠家所買家垈字號第次混入故渠父詰責則台鼎言內同往于本主尹參判家質定爲可云故隨台鼎往于尹家則悌東兄弟皆曰此果吾家所賣於禹聖凖者台鼎則不當云云尹參判之姪秀東劫奪渠父所持文劵而去故呈于漢城府則漢城府堂郞推捉尹奴治其橫奪之罪而推給文劵故以此決立案粘呈于監營則題辭內本文記明白此後若有起鬧之弊則本官自當嚴禁云矣今二月監營嚴題到付於本官渠父結縳捉去劫納所持文書封送于尹秀東家渠父則嚴囚三朔五月初定配於德川地此是尹參判諸子與秀東慾於渠之家垈倍腴於初賣之時而百般謀奪也哀此刻骨之痛不籲於法駕之前更待何時云矣請上裁敎以議處又啓言本訟顚末似多年所侵斥訟官亦極張皇有非臣曹所可直斷令道臣詳査決給至於其父蒙放與否姑非可論請置之敎以不必付之該道卿其指一決給論理回啓又啓言西部私奴加雪伊原情以爲其上典樂純洪州廣州等地所在田土不知歸於何處伏承田土出給之聖敎而吳景雲等與禁府書吏符同斥賣請各處田畓一一推給云矣今此加雪伊以逆家之奴作此呼籲之擧萬萬無嚴請勿施考律重勘敎以隄防所在萬萬無嚴出給之聖敎等說尤極痛駭豈可以此事循例防啓乎此草記勿施鳴錚漢痛懲可也又啓言奴加雪伊請遠地定配允之又啓言西部良人金在深原情以爲稅船例給之數洪州則以每石一斗五升出給船人勒令粧載及到京江若劃別營則一船無面乃至數百石各倉斗斛有一定之規而別營下屬敢爲他倉所無之法三營門移劃作米則營門下屬科外濫捧故千石所納乃納千五百石然後無事乞依宮納例自惠廳捧上移送於營門洪州則本邑稅穀役價後卜等節依隣近邑例更爲磨鍊則可除巨弊云矣洪州稅船之弊已請行査別營濫捧之弊朝家業已洞察營門作米變通之方有非臣曹所可論斷四件事外瀆擾之罪請考律勘處敎以雖是四件之外洪州船費事本自零星致此江民之呼冤不可謂之過實令該道別講矯弊之方從速論理狀聞事措辭行會俾無因循之弊又啓言洪州良人李云大原情以爲本州五島俱在僻海居民活計俱是漁採而近以京船捉納事乘船結隊遮截要路若遇過船則一齊執捉捨命直前破頭折肢捉滿七八船然後方可脫歸漁採節晚生業全失若使後卜船價與他道同而捧上裝載俱無他奸則船將自至故昨秋昌犯天聽幾乎依施而道狀以近無捉船爲辭矣伏乞依昨年聖敎永爲定奪云矣係是四件外事考律勘處其所呼籲有關民隱請令本道詳査狀聞後稟處敎以江民被執之弊纔因他供有措辭下批者此供乃捉船之弊而究厥弊源卽一串貫來船費釐正則多弊自祛一體措辭行會該道矯弊之方斯速講究以間事分付又啓言鎭川幼學金泗潤原情以爲戊申賊之璟來據本縣渠祖天柱與弟天章及子聲秋等揮劍衝突爲兇鋒所擊渠從祖亦爲賊矢屢中渠父聲秋擊斬之璟之兩奴因被賊刃所傷而渠祖則雖幸不死兄弟之或生或死實無異同而天章則贈職旌閭渠之祖與父各給復戶今春有戊申倡義褒揚之下敎而及見關文之來到則謂以將校金天柱子孫食物存恤矣世襲冠冕則將校二字固是爽實乞命釐正獲蒙贈職旌閭云矣渠之家閥旣是士族則將校之稱無怪稱冤而不辨於營邑而直請釐正極爲猥越至若食物存恤旣出特恩旌贈殊典豈可疊施請勿施允之敎以下送該道査考處之又啓言濟州將校文雲彩原情以爲靈光茂長兩邑貢作米一百四十石自朝家劃給濟州以爲將士養享之需矣去甲辰春濟州監色高泰岑等出來輸送而杳無入送之擧故渠奉官令出來探知則茂長郭通健等甘誘本州監色九十六石幻弄作錢互相貿販後歸咎於渠誣訴勒徵故今正月呈訴刑曹發關廵營官屬輩誣囑官家終不査處乞令道臣嚴覈處決云矣曾以此事呈于臣曹行關本道使之査處設有稱冤之端呈法司或廵營可也而肆然呼籲請勿施考律勘處敎以民習可駭遠涉重溟有此呼籲嚴飭該道斯速推給俾無呼冤之弊又啓言西部良人崔得尙原情以爲江華甲串玉浦皆置監考四五名逐執過去之船稱有築城時木石輸運之役捉船回泊至於多日又稱自官貿易板索搜探船中之物傾盡粒米分錢而後乃放送名雖監考實則水賊乞令革罷云矣旣非四件內事猥越之罪考律勘處所謂監考之弊請申飭該府嚴加禁斷敎以監考之弊不問可知令守臣親執詳査決處後形止狀聞事分付又啓言海南幼學李彥一等原情以爲去六月分本縣縣監申處文以本縣年久帳籍還紙次多數負出而中間遺在又爲許多矣一鄕士民擧狀呈訴則拿捉諸儒具枷牢囚故各自圖生去月分呈訴廵營則題辭以雍正乙卯以前帳籍見在與否爲先論報云則本官謂以誣陷土主東西搜跟或避或走而見捉者重加銷囚至爲三十餘人又於今秋監試時特揭停擧本縣儒生未有一人之觀科豈不憤痛哉伏乞作還帳籍辱人先祖之罪依律重勘帳籍則使本道謄出於留營件後出給本縣云矣審有是也則誠極駭怪儒生停擧未知委折分付道臣査間後稟處至於請勘土主大關民習請狀頭李彥一重繩敎以無論本事虛實土民之誣辱土主大關民習狀頭各別嚴治帳籍之作紙邑儒之停擧誠有是也不可但以駭怪言令道伯除尋常親執詳査卽爲狀聞事嚴飭該道又啓言瑞山良人文萬才原情以爲渠父乙乭卽緣坐罪人㻝之奴子渠母順今乃富平李姓兩班婢子而三十年前竝二子一女納價贖身於母上典故本道帳籍亦以良人載錄積有年所而㻋弟正法之後自本郡捉去渠母及渠之同生弟妹謂之㻋家奴婢故現納贖劵則本郡退却一倂花名牒報戶曹伏乞査實委折俾免屬公云矣渠之贖劵果明白則伊時本官豈有屬公之理而至今年久之後稱以混入肆然呼籲請勿施萬才懲礪放送允之又啓言西部進士李安默所當捧供而安默與安鍚良山地相訟事三次擊錚自本道從公決給事入啓蒙允行會本道矣取見所下該道啓本則營邑又置安默於落於仍以待用刑嚴治之意論列爲辭今此安默不有累度之決敢生猥越之計兄弟送出四次鳴金者誠極駭然請勿施照律嚴勘允之又啓言果川盲人沈尙爀原情以爲渠之五代祖鐸卽靑城伯德符之七代孫也壬辰夏申砬爲廵邊使禦倭時鐸以宣傳官請殉國宣祖壯之特爲訓鍊判官仍賜戰馬資裝矣砬兵敗於獺川復從統禦使申硈戰死于臨津乞蒙旌褒云矣雖係爲先之事旣在干恩之科請勿施允之又啓言義州幼學韓今愈原情以爲渠之七代祖宗立以壬辰扈聖之功行開寧縣監賜原從功臣錄劵劵中曰功臣孫雖犯公私賤竝免役爲敎至今稱西土望族金益老以鄕黨見黜含怨渠祖後爲軍籍千總則其外五寸軍兵李有珍名下以渠祖名非族爲族懸族于軍案隱諱不發益老死而始露故考出帳籍則本官詳知幻弄以其子金應甲懸族白脫渠祖矣應甲締結監色侵凌曳打故憤氣噎死丙午年間因勳府啓下公文功臣孫爲軍兵者竝使除頉則渠祖名付處一一抹去以應甲塡書踏印釐正文記去三月應甲厚賂軍籍千總高命采以錄劵爲空文直爲充軍乞免橫罹之役云矣此等猥屑之事肆然呼籲萬萬痛駭請勿施考律勘處允之又啓言西部良女朴召史原情以爲渠夫張世輝等李姓兩班處有錢兩不報之事今年夏假稱凌辱呈于憲府又呈捕廳捉囚渠父四朔不放乞令放釋云矣果如原情則捕廳事誠亦可駭一邊之言有難取信請分付該廳使之査處允之又啓言麻田李召史原情以爲其夫東彬與物故罪人揆明爲同壻而橫被揆明之誣訴竄配楸子島伏乞家生成之澤云矣東彬緊入揆明之獄尙保首領亦係失刑焉敢反生倖望乎請勿施猥越之罪考律重勘允之又啓言忠州御營軍金允福原情以爲渠以世代良民之故渠則御營軍保渠之同生兄惡只禁衛軍隨行而去年十一月堤川官捉渠之兄弟謂以東哲之奴子屬公官奴渠之外外曾祖父東哲之奴渠之外祖父東哲之奴良妻所生渠之外祖母亦良女也而渠母生於癸丑渠生於庚子則辛亥以後所生自可立判東哲之虛錄於戶籍可知令該道査實處斷云矣渠之原情謂以東哲戶籍之虛錄則其時營邑之案籍定屬明有可據請勿施考律勘處允之又啓言楊州崔召史原情以爲渠以罪人崔益男之女渠父冤枉之狀已悉於前後血書中而無冤不洩渠父獨不蒙雨露之澤特賜伸暴之恩云矣益男之罪犯先朝處分何等至嚴而敢生▣覬之計無嚴極矣請勿施放逐本鄕允之又啓言西部幼學李之忠所當捧供以入而其父萬軾之當初負犯關係深重則北地薄竄已是失刑前此金吾之防啓亦出於嚴隄防杜後弊之慮則屢犯瀆擾之罪者萬萬無嚴請勿施考律勘處允之又啓言西部良人李順乭原情以爲乙巳年分渠父仁哲以他處打量事下往畿邑未克審愼至於二次受刑定配竹山而其時事狀具載於秋曹文案渠祖父今年七十家本貧窶且抱奇疾一自渠父罪配之後添成一疾伏乞以渠代配以贖父罪云矣請上裁敎以議處又啓言李仁喆稱以田畓打量往來畿邑侵虐多端因本曹覆奏卽其地定配縱子呼籲誠極痛駭此等之類不可以爲父訟冤容貸請各別嚴勘允之又啓言順天良人金致益原情以爲渠本以順天世居之民屢代良役矣去已卯年晉州居鄭哥兩班稱以德川書院院任多率奴僕來脅曰書院奴案中有婢㖝每㖝每子卽汝祖之名則汝輩俱是院奴所生云百般威喝欲爲壓良之計故卽訴本官又呈廵營則皆以非理橫侵嚴題退斥矣辛巳年曹世悅爲名人換面來侵故更呈本官則曹哥理屈退去今年二月曹世悅之子命宅率鄭宗賢等又爲來到私自威脅故渠欲辨眞僞出示久遠戶籍相準其奴案則亦無他辭而奪去戶籍二張此以渠戶籍捏合渠之奴案之計者也伏乞嚴飭該道査決云矣請上裁敎以令道伯親執詳査狀聞後稟處又啓言任實金召史原情以爲遭媤母喪過葬於夫家本山則申命宅稱以渠之妻家山逼近處萬端禁斷更爲私掘至今未葬而命宅與渠妻娚朴之根作挐渠家不有餘地渠夫兄弟謹避他處命宅等則率之根還家之際亂打之根而歸矣過四五日後之根忽地大痛而伊後聞之根言吾因申命宅之指囑假托病重藉口恐動假病今爲染病云云命宅議于首刑房金致範致範曰先爲告官無妨云則使之根流血滿面而告官自官枷囚渠夫兄弟而之根吐血求水則未知何藥勸飮而身死之後謂以殺人更爲告官本官初檢時本無傷處舊瘡痕謂以傷處雲峯縣監覆檢時以病患懸錄矣致範等改書報營三檢官長水縣監一如任實所報至如四檢則與覆檢同任實縣監牢囚多人至今不放以渠專當養獄未免丐乞之境伏乞令本道明査分揀請上裁敎以令道臣親執詳査狀聞事分付又啓言成川良女李召史原情以爲渠夫於仁老味往同里人尹三德所住主人家則三德方與金毛獨金李茁松等鬪閧而毛獨金手把燈檠敺打三德勢甚危惡故渠夫不忍坐視所把燈檠樞奪擲于地則檠板破缺之一片超越觸撞於三德之額上皮拆血凝而三德仍止歸家第三日忽至身死屍親告狀中金毛獨金李茁松及渠夫三人倂力共打爲辭云毛獨金推諉之供曰渠夫擧檠板敺打三德時橫擊壁扇破碎檠板之一片跳着於三德之額上樣爲說伏乞別加査實俾活瞹昩之殘命云矣請上裁敎以令道臣親執詳査狀聞後稟處又啓言德源府幼學南履爲原情以爲本官自七月有酒禁之令而犯禁者濁酒徵贖二十兩燒酒則三十兩因定官婢渠亦餘釀未盡不幸現捉則恐老母之至於此境卽爲負母携子行到安邊山村深密處隱置老母逃避上京一以爲監試之觀光一以待官令之乾息矣得見家報則本官搜捕渠母而嚴囚從祖母與族屬一傡嚴囚而徵贖之後終不放送難免定屬之患伏乞特放渠老母及祖母事行關本道云矣請上裁敎以此果臺啓所論科儒之母乎下送該道令道伯査處俾無更訴之弊又啓言海州良人高聖麟原情以爲甲辰庭試時渠父景仁應試次初入京洛見欺於京居人劉億九以借射罪定配於洪州地而渠祖母聞渠父赴配之奇因以成病呼渠父繞壁痛哭而死渠祖亦以八耋之老呼渠父而泣命在朝暮渠父聞此至痛之報昏倒吐血者不知幾次伏乞以渠身代配使渠父相面於渠祖未死之前云矣請上裁敎以議處又啓言渠父景仁以借射罪水軍充定於洪州矣水軍罪人之初試後免役旣有定式請勿施允之又啓言西部良人河敬默原情以爲渠父時淸以毓祥宮羅州地屯畓導掌竭誠奉行至今十八年不意昨年自宮家名以摘奸發送宮差而導掌則禁不得偕往而所謂役價無一分出給故具由上言秋曹覆奏後因啓下以依前導掌下送之意捧侤音矣自該宮手本請罪渠父定配於永春地宮家又送昨年下去之奴子故呈訴則退却不捧殘民空失千金之業且渠父以無名之罪遠配絕峽伏冀特降恩宥云矣請上裁敎以議處又啓言敬默父時淸以導掌見失事上言臣曹以査實決處之意覆啓蒙允矣旋因內需司啓下手本至有移刑曹使卽決配之判下則到配未久縱子呼籲極爲無嚴請勿施允之又啓言長湍幼學洪百昇原情以爲家後有數三處云云之山地京居金宗學遭父喪來見願買故定價許賣而宗學言價錢已自京備置隨我差上京受錢一邊自此始役而卽裁諺書於本家故渠父使渠偕至金家則宗學母申氏隔窓言曰價錢五百兩業已備置於鄕校洞私侄申大選家而一百兩適有許貸君須少留捧價云施至葬日終不備給故渠始覺見欺罔夜下來已過葬勢無奈何其後宗學以二百兩先給故姑爲捧置今七月府使申大顯到任宗學有外戚之誼故反生荷杖之計以先給二百兩爲了當而欲爲脅奪之計呈于本府則渠父與渠弟着枷牢囚今至三閱月渠父病勢危劇故卽往金家以不計餘數出給文劵使病父生出獄門之意懇乞則宗學反以爲日前所給二百兩減給折半則當爲周旋云故渠又泣訴營門則雖有推覈査報之題而本官一傡置而不問仍囚渠三父子家有九耋老祖母晝夜號哭衆論齊憤則宗學致渠父于官庭百端誘脅以二百兩斥賣之意勒令手記故急於病母之相見成給則旋以本文劵之未及繼納還爲下獄伏乞令該曹明査處決云矣請上裁敎以令道伯詳査公決俾無更訴之弊又啓言永平守禦軍車尙男原情以爲渠娶妻於春川地崔合先之女合先乃楊州洪姓兩班奴子也妻母則以世代良族而辛丑年洪姓兩班稱以渠妻與子奴良妻所生請囑春川官捉去渠妻娚岳發竝渠子女勒捧花名故岳發極口稱冤則嚴棍枷囚乞令該曹明査處決云矣請上裁敎以壓良之禁先朝金石之典何等申嚴而觀於所訴誠如其言不可不痛治令道伯明査處決俾無更訴之弊又啓言尼城幼學李宜洙原情以爲渠高祖故尼城正紳墳山在於楊州地矣昨年三月龍山趙景漢偸葬於䐉後三十九步之地故渠屢呈營本官則景漢頑不應訟乞命刻期掘移云矣請上裁敎以年老無勢之遐儒有此稱冤之擧可知其抱菀嚴飭山在官從公決給俾無更訴之弊又啓言楊州良人姜龍得原情以爲渠外祖父母葬地在於本邑而果川安姓土豪今年二月欲爲偸葬多率軍丁驅入局內穿壙故渠母躬自上山據理爭執赴役民人等大非勒葬之狀一時潰散安姓人亂打渠母仍又踞坐腹上使其奴㒒促過葬役成墳後始釋渠母傷處大段痛形轉劇終至致命卽爲告官捉囚安姓人連行初覆檢驗被打致死的實之意實因懸錄於檢狀中而安姓人拘於藏刑不受一杖囚繫屢月到今爲無端放釋之境伏乞亟加捉囚如法償命而當其勒葬之日安哥之父以從速掘移之意書給手記而尙無動靜乞令刻期掘移云矣請上裁敎以誠如所訴殺獄三尺之法更無所施自本曹移文該道詳問決訟委折原案顚末卽爲粘連回啓又啓言長湍良女崔召史原情以爲渠夫朴根成以旅客爲業矣丙午七月同里居元大重負一痛人而來其妻則牽一匹馬而來謂渠夫曰此人卽吾親切人爲渠馬所踼吾適値痘疫不得留置而運置客房而去詳見則乃松都米商朴三先也翌日渠父見其垂盡之狀急呼大重喻其殞絕則大重卽爲雇人通訃渠家則其子達奉以渠夫打殺樣構捏誣呈至於成獄渠夫冤枉之狀大重無不洞知則渠夫獨被重刑豈不冤痛乎伏乞明査放釋云矣請上裁敎以令道臣親執詳査狀聞事分付又啓言驪州幼學李廷彥原情以爲渠父意亨曾於禮山地得空閑之地築筒起墾中間爲潦水所潰挽近以來沙磧堆積自成完固故依前修築爲宮房所奪其處民人等謂以渠父有主之物盜賣於宮房樣誣罔擊錚後因戶曹草記乙巳年定配於草溪郡齒滿七十一縷幾盡家有老母以此成疾盡夜號泣伏乞特令放釋請上裁敎以議處又啓言其父意亨本以年利無賴之輩盜賣民田死無足惜縱子呼籲尤極痛駭此等之類若不嚴懲法無所施請廷彥爲先照律定配允之又啓言加平騎兵金德老味原情以爲渠以屢代良民誤娶私婢㗡丹之二所生女唜連而生二女一子渠之同壻驛保崔夫貴亦以良民誤娶㗡丹之一所生唜禮而生三子二女而與之同居矣夫貴之妻丙午四月已爲身死渠妻之內上典李氏與媤叔權秀詳議渠父母處捧錢竝放良本文記同爲出給今年二月渠妻舊上典權哥之孫壽大曰當初歇價贖良云呈于加平官一竝還爲仰役之意星火督促渠之次女者斤心先爲捉去使喚渠訟于本官本文記與牌子斜出現納而垂淚呼冤則本文記紙筒留置其餘斜出牌子還爲出給向隅之歎罔有紀極伏乞一從文劵區別良賤俾蒙保存云矣請上裁敎以嚴飭該道斯速決處俾壓良之典無有低昂之弊決處形止卽爲狀聞事分付又啓言南陽良女金召史原情以爲其夫安弼壽爲父墳移葬之計同里居崔日學斥賣家垈故買得矣去上年六月得病臨終曰吾今死矣勢將先葬於新占處父墳卽爲移葬於吾墳上云故欲爲入葬則山下居崔命益稱以人家之後起訟禁斷故懇乞開基矣水山面李姓兩班欲爲其妻緬禮偸葬於人家十餘步之間而渠夫營葬處則守直曰是雖安哥之地吾能奪葬云村民等憐渠家無勢見奪特許入葬故今三月果葬渠夫於所占處李家稱以先葬非理起訟媤叔弼興枷囚督掘伏乞俯察哀矜亟賜處分云矣請上裁敎以觀於此供强弱可知身爲守土之官何不明査公決有此呼籲乎嚴飭道伯詳査決處後狀聞事分付又啓言西部良女李召史所當捧供以入而其夫崔驗孫以其婢夫李世輝縊殺事方在訊推之中而上年五月李召史爲夫擊錚其時判書金鍾正草記內世輝母金召史招以爲驗孫以錢二錢事拳敺世輝驅向臥牛山而去經夜不還驗孫之妻曰聞樵童所傳則何許人高叫於倉川近處曰被敺於崔部將吾將死矣云如其言尋往則世輝果結項於臥牛山松木而死而驗孫仍卽逃走過數日後自現云而供以爲世輝夜於洞中高聲慘辱朝聞縊死而洞任輩疑渠故暫爲逃避云又考初覆檢實因則渾身別無傷處推以事情多有可疑恭俟上裁事入啓姑未批下矣在渠道理只當恭俟而荐犯瀆擾請勿施敎以卿等更具意見論理稟處又啓言京畿監司趙鼎鎮狀啓果川良女金召史原情以爲渠夫金有才與同里盧毛通因舟行之厭避一次顚擈隻手批頰遽至隕身而毛通致命前捉食瘈狗其弟十八歲男子以肉毒致斃則毛通致命未必不由此祟矣三年犴獄累被刑訊乞令覆決云來頭當逐條究査狀聞云矣敎獄體重有難遽決請待道臣登聞時稟處允之又啓言京畿監司趙鼎鎮狀啓內樂安良女鄭召史原情以爲渠夫以病癈之人所謂崔或同以雇工兼侍養矣因米斗見失事與隣人金同骨禮妻韓召史爭閧矣韓女猝得染患八日就汗不得而死或以爲或同之言詰在韓女不無含憾之端遂毀或同之家或同仍爲逃走有嫌於夫家者執言曰或同之去處必無不知之理又毀渠夫之家矣所謂都將者與郡吏輩締結稱以殺人不告捉囚同骨禮萬端威脅不勝刑杖以渠夫犯手樣誣服本官捉囚渠夫曰捉納或同然後卽當分揀云而或同尙未就捕渠夫歸之元犯令生出獄門云請令該曹稟處矣其所爲說難以遙度請令道臣詳査狀聞後稟處允之又啓言京畿監司趙鼎鎮狀啓仁川總角成性乭原情以爲丁酉年分致死人福老味自場大醉過渠父之上典朴義揆家凌辱萬端義揆甚憤惋使其婢夫捉來又使渠父三特結縳而渠父仍以使喚往他處過四五日後福老味致斃成獄渠父一向牢囚執杖婢夫已蒙放義揆累次受刑減死定配放還未久因此身死一人橫斃奴主償命豈不至冤哉伏乞明査處決云此是年久已錄啓罪人來頭擧行時當一體究覈云矣今此獄事鐵案已成無容更議請姑待道臣狀聞後稟處允之○京畿監可趙鼎鎮狀啓擊錚人仁川童蒙河景憲原情以爲其父鶴鳴丙午年聞綱常悖逆之變呈于監營則自營門捉送本府嚴囚今爲三年乞卽放送云矣前後道臣以其所坐至重不敢議到於酌放則又煩天聽極爲無嚴請勿施猥濫之罪從重科治敎曰以何罪如是遲囚斯速決給事下諭又狀啓昌原閑良張圭漢原情以爲本道水鎭軍卒與全羅道同一定制而全羅道則十分嚴束而本道則初無分番排立之事故任意行止習射習砲曾不留意一依全羅道例嚴明申飭云陝川海印寺僧義守原情以爲各邑田畓一依量案徵稅而本郡有鄭光連等奸吏加出許多負數民不奠居嚴査歸正云景陽驛吏白伐男原情以爲本驛役價京主人金光澤盡爲偸食故呈于刑曹嚴捧侤音則光澤行賂於曹吏申益文構成罪案反使矣身被配於穩城嚴加行査云廣州良人李春發原情以爲渠是恭靖大王第八男林堰正十二代孫而身應軍役卽令頉給云果川良人宋三男原情以爲所居之地居民資生只是淸溪山柴場而不意今者京居金昌元托以山直謂以朝令內淸溪寺願堂及孝昌墓外案當禁之地云三四十里民人柴場盡爲禁斷無告之民何以友生云俱係四件外請幷勿施該曹回啓以爲僧義守旣以姦吏濫稅爲言令道臣嚴査俾有實效白伐男本以該驛奸吏變幻事實構誣官長或上煩天聽或起訟本曹畢竟罪狀盡露至於遠配之境而今此擊錚原情乃以渠名爲之則本罪之外又犯逃躱之罪所當自臣曹還爲捉送配所故問于畿營則已爲逃去云方以此意査問于西北兩道道臣而畿營見失未免疏忽該道臣推考宋三男向因金昌元擊錚草記批旨淸溪寺守護禁養等節依前擧行事自臣曹分付畿營而所重有在又是孝昌墓外案山則如是呼籲極爲痛駭而至若禁標界限一依淸溪寺舊標施行則外案山自在其中以此意更爲分付畿營以爲各別禁護之地張圭漢等猥濫之罪請令各該道臣照法嚴勘從之敎以陝川事曾亦聞之當今執災之時蘇瘼釐弊在所不已嚴飭該道使之詳査決處仍以形止狀聞事分付淸溪寺案山事不可以其所供之煩屑仍以勿論令畿伯詳察形止明定界限使守護禁養母或疏漏亦使居民柴道不至於全闕事嚴飭行會李春發事如果嫡沠不可不軫念令道伯往復敦府詳考譜牒以爲査處之地